b'\n_START_ARTICLE_\nHan Mingdi\n_START_SECTION_\nBakgrunn\n_START_PARAGRAPH_\nLuo Yang (keiser M\xc3\xadng), f\xc3\xb8dt i 28 e.Kr., var den andre s\xc3\xb8nnen til dynastigrunnleggeren Han Guangwudi. Moren var konkubine Yin Lihua. Guangwu hadde mens han fortsatt var en embedsmann under Gengshi-keiseren giftet seg med Yin i 23 e.Kr.  Etter at han ble keiser i 25 ville han gj\xc3\xb8re henne til keiserinne, men hun avslo ettersom hun enn\xc3\xa5 ikke hadde noen s\xc3\xb8nner. I stedet anbefalte hun konkubine Guo, som allerede hadde en s\xc3\xb8nn (Liu Jiang (\xe5\x8a\x89\xe7\x96\x86)), og keiser Guangwu gjorde konkubine Guo til keiserinne og prins Jiang til kronprins i 26. Ikke desto mindre ble prins Yangs f\xc3\xb8dsel i 28 ansett som en stor begivenhet.\n_START_SECTION_\nKeiser\n_START_PARAGRAPH_\nDet var i hans regjeringstid at buddhismen begynte \xc3\xa5 spre seg til Kina. Det blir sagt at han en natt dr\xc3\xb8mte om en eller flere gyldne menn. Den neste dagen fortalte han om dette til sine embetsmenn, og ministeren Zhang Hu forklarte ham at han sannsynligvis dr\xc3\xb8mte om Buddha i India. Da sendte keiseren en delegasjon p\xc3\xa5 atten mann ledet av Cai Yin, Qin Jing og Wang Zun for \xc3\xa5 s\xc3\xb8ke buddhismen. Da de kom tilbake fra India hadde de med seg et bilde av Gautama Buddha, f\xc3\xb8rtitokapitlersutraen og to dyktige munker. _NEWLINE_Det f\xc3\xb8lgende \xc3\xa5ret (68) befalte keiseren byggingen av Baima-tempelet tre li vest for hovedstaden Luoyang, til minne om hesten som bar sutraene til Kina. \xc2\xabBai ma\xc2\xbb betyr \xc2\xabhvit hest\xc2\xbb. Det er sannsynligvis Kinas eldste buddhisttempel._NEWLINE_M\xc3\xadngd\xc3\xac var en hardt arbeidende keiser og en dyktig administrator som viste integritet og forventet at hans embetsmenn skulle gj\xc3\xb8re det samme. Imidlertid var en ulempe ved hans personlighet hans overdrevne strenghet i straffeutm\xc3\xa5linger Da hans br\xc3\xb8dre Liu Ying prins av Chu, og Liu Ya, prins av Huaiyang, ble anklaget for konspirasjon, ut\xc3\xb8vde han sin domsmakt s\xc3\xa5 drakonisk at tusenvis av mennesker ble henrettet, selv uskyldige. _NEWLINE_Han erobret ogs\xc3\xa5 Tarimbekkenet og fortrengte xiongnuenes innflytelse der gjennom general Ban Chaos erobringer. _NEWLINE_Regjeringstiden til M\xc3\xadngdi og hans etterf\xc3\xb8lger Han Zhangdi regnes ofte som Det \xc3\xb8stlige H\xc3\xa0ns gullalder.'